
A Fraxinus excelsior ’Westhof’s Glorie’ fasor megfigyelése a budapesti Andrássy úton a városi környezet alakításának szempontjából

Az urbanizáció folyamatával a városok egyre szennyezettebbé válnak. Vizsgálataink célja az így kialakult környezetnek, ezen belül is a növények életfeltételire ható tényezőinek bemutatása, valamint a növények városi környezetre kifejtett javító hatásának ismertetése a budapesti Andrássy úti fasor Fraxinus excelsior és Fraxinus excelsior ’Westhof’s Glorie’ példányaiból ültetett szakaszain végezett megfigyelések alapján.
A 2011. és 2012. évben végzett vizsgálatok során fenológiai valamint károsodásokra vonatkozó megfigyeléseket és műszeres méréseket végeztünk. A kihajtást és a lombhullást az alapfaj idősebb példányain korábban tapasztaltuk, a lakosság általi hőkibocsátás pedig késleltette a lombhullást. A légköri aszály a legsúlyosabb lombkárosodást az aszfalttal burkolt, erős napsugárzásnak kitett részeken okozta. A hőmérséklet és a páratartalom mérésének eredményei alapján a területen a növényzet klímajavító hatása inkább egységesen, mint elkülönülő mikroklímaként jelentkezik.
Az LCi készülékkel végzett mérések eredményei alapján a fotoszintézis paraméterei között kerestünk összefüggéseket. Szoros összefüggést tapasztaltunk a sztómakonduktancia valamint a transzspiráció és a CO2 asszimilációja között. Ezeket a PAR értékek és a levélfelszín hőmérsékletének alakulása egyaránt befolyásolták. A környezeti tényezők módosító hatását a meleg nyári napokon a sztómáknak a nap delelésekor történő záródásában tapasztaltuk, ezenkívül felhőátmenetek idején a mért értékek csökkentek. A 2011. augusztus 3-i méréssor alapján meghatároztuk a reggel 6 óra és este 8 óra közötti transzspiráció (2790 g/m2) és CO2 asszimiláció (18,95 g/m2) értékét is. A 2790 g víz elpárologtatása 6,85 MJ energiát von el környezetétől. Az AccuPAR készülékkel a lombozat fejlődését vizsgálva augusztusban 3,5-es levélfelületi index értéket mértünk, ami a városi körülmények kedvezőtlen hatására szeptemberre csökkent.
Eredményeink alapján a jövőbeni telepítésekhez a vízáteresztő burkolat és az úttestről érkező szennyeződéseket csökkentő cserjesor alkalmazását, valamint a Fraxinus excelsior alapfaj és ’Westhof’s Glorie’ fajtájának városfásításra történő felhasználását a jövőben is ajánljuk. Tapasztalataink szerint a városi növények jelentősen hozzájárulnak a környezet élhetőbbé tételéhez, életkörülményeik azonban koránt sem mondhatók optimálisnak.



